

OGRES NOVADA PAŠVALDĪBA

Reģ.Nr.90000024455, Brīvības iela 33, Ogre, Ogres nov., LV-5001

tālrunis 65071160, e-pasts: ogredome@ogresnovads.lv, www.ogresnovads.lv

PAŠVALDĪBAS DOMES SĒDES PROTOKOLA IZRAKSTS

|  |  |  |
| --- | --- | --- |
| Ogrē, Brīvības ielā 33 | Nr.13 | 2024. gada 29. augustā |

**12.**

**Par Ogres novada Sociālā dienesta maksas pakalpojumu izcenojuma grozīšanu**

Ogres novada pašvaldībā (turpmāk – pašvaldība) 08.08.2024. saņemts Ogres novada Sociālā dienesta (turpmāk – sociālais dienests) iesniegums (pašvaldībā reģistrēts ar Nr.2-4.1/3939), kurā lūgts apstiprināt sociālā dienesta izstrādāto maksas pakalpojumu izcenojuma grozījumus.

2024. gada 30. maijā pieņēma pašvaldības saistošos noteikumus Nr. 23/2024 “Par sociālajiem pakalpojumiem” (turpmāk – Noteikumi Nr. 23/2024), nosakot jaunu maksas pakalpojumu – Grupu dzīvokļi, kurus sniegs Ogres novada Sociālais dienests. Noteikumu Nr. 23/2024 152. punktā noteikts, ka samaksa par grupu dzīvokļa dzīvojamās telpas, virtuves un koplietošanas telpu īri un ekspluatāciju, t.sk., apkuri, tiek noteikta saskaņā ar Ministru kabineta noteikumiem un atbilstoši cenrādim.

Savukārt Ministru kabineta 2007. gada 4. decembra noteikumu Nr. 829 “Noteikumi par dienas centru, grupu māju (dzīvokļu) un pusceļa māju izveidošanas un uzturēšanas izdevumu līdzfinansēšanu” (turpmāk – Noteikumi Nr. 829) 22. punkts noteic grupu dzīvokļa klienta pienākumus samaksāt pakalpojuma sniedzējam par dzīvojamās telpas, virtuves koplietošanas ekspluatāciju (atbilstoši lietojamajai daļai).

Ogres novada Sociālais dienests ir apzinājis iespēju uzstādīt skaitītājus katram dzīvoklim, lai grupu dzīvokļu klientiem būtu iespēja veikt samaksu atbilstoši skaitītāju rādītājiem, kā tas ir noteikts Noteikumu Nr. 23/2024 152. punktā. Skaitītāju uzstādīšanai šobrīd ir tehniskas grūtības un 2024. gada budžetā nav tam paredzēts finansējums.

Līdz ar to ir nepieciešams veikt grozījumus cenrādī un papildināt to ar punktu par grupu dzīvokļu dzīvojamās telpas, kas sastāv no dzīvojamās telpas ar virtuvi, priekštelpas un sanitārās telpas, ekspluatācijas samaksu un noteikt minētā grupu dzīvokļa pakalpojuma dzīvojamo telpu ekspluatācijas konstantu summu 1.35 EUR (viens *euro* 35 centi) par 1m2 mēnesī, kā arī veikt redakcionālu labojumu.

Ņemot vērā minēto un pamatojoties uz Pašvaldību likuma 10. panta otrās daļas 2. punkta (d) apakšpunktu un Ogres novada pašvaldības Maksas pakalpojumu izcenojumu aprēķinu un atlīdzības noteikšanas komisijas 2024. gada 8. augusta protokolu Nr. 12,

**balsojot: ar 21 balsi "Par" (Andris Krauja, Artūrs Mangulis, Atvars Lakstīgala, Dace Māliņa, Daiga Brante, Dainis Širovs, Dzirkstīte Žindiga, Egils Helmanis, Gints Sīviņš, Igors Miglinieks, Ilmārs Zemnieks, Indulis Trapiņš, Jānis Kaijaks, Jānis Siliņš, Kaspars Bramanis, Pāvels Kotāns, Raivis Ūzuls, Rūdolfs Kudļa, Santa Ločmele, Toms Āboltiņš, Valentīns Špēlis), "Pret" – nav, "Atturas" – nav, "Nepiedalās" – nav**,

Ogres novada pašvaldības dome **NOLEMJ:**

1. **Izdarīt** Ogres novada Sociālā dienesta maksas pakalpojumu izcenojumā (apstiprināts ar Ogres novada pašvaldības domes 2024. gada 27. jūnija lēmumu (protokols Nr. 10, 5.)) šādus grozījumus:

|  |  |  |  |  |
| --- | --- | --- | --- | --- |
| **Nr. p.k.** | **Pakalpojuma veids** | **Mērvienība** | **Cena EUR****(bez PVN)** | **Cena EUR****(ieskaitot PVN 21%)** |
| **2.5.** | Masāžas individuālās procedūras Sociālās rehabilitācijas pakalpojumu centrā, Ogrē\* | 1 reize | 6.00 | PVN nepiemēro |
| **3.4.1** | Grupu dzīvokļa dzīvojamo telpu ekspluatācijas (īres) maksa\* | 1m2 mēnesī | 1.35 | PVN nepiemēro |

1. **Noteikt**, ka šī lēmuma 1. punktā minētie grozījumi Ogres novada Sociālā dienesta maksas pakalpojumu izcenojumā stājas spēkā 2024. gada 1. septembrī.
2. **Kontroli** par lēmuma izpildi uzdot Ogres novada pašvaldības izpilddirektoram.

(Sēdes vadītāja,

domes priekšsēdētāja E. Helmaņa paraksts)